Diari Oficial de la Generalitat Valenciana


Sumari del DOGV 5668, del 27-12-2007 (2007/15671)

RESOLUCIÓ de 10 de desembre de 2007, del president de l'Agència Valenciana d'Energia (AVEN), per la qual es convoquen les ajudes del Programa de Millora Energètica dels Semàfors de la Comunitat Valenciana per a l'exercici 2007 per a la substitució de les làmpades que hi ha en els semàfors per equips de tecnologia d'il·luminació amb díodes LED amb fins d'estalvi energètic.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5668

Data del DOGV
:   27-12-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/15488


Data del document
:   10-12-2007

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * suport econòmic
    * estalvi d'energia
    * ajuda pública
    * administració local
    * política energètica
    * control de la circulació

RESOLUCIÓ de 10 de desembre de 2007, del president de l'Agència Valenciana d'Energia (AVEN), per la qual es convoquen les ajudes del Programa de Millora Energètica dels Semàfors de la Comunitat Valenciana per a l'exercici 2007 per a la substitució de les làmpades que hi ha en els semàfors per equips de tecnologia d'il·luminació amb díodes LED amb fins d'estalvi energètic. [2007/15772]  
L'Agència Valenciana de l'Energia (AVEN) creada per Llei 8/2001, de 26 de novembre, com a entitat de dret públic, sotmesa al dret privat, té com a finalitat el desenvolupament d'actuacions en la política energètica en l'àmbit de la Comunitat Valenciana, d'acord amb les directrius generals del Govern Valencià, i és una de les funcions pròpies de l'AVEN l'impuls i la realització d'iniciatives en relació amb la millora de l'eficiència energètica, l'estalvi energètic, la diversificació energètica, el foment de l'ús racional de l'energia i la promoció i el desenvolupament de la formació i la investigació en matèria d'energia.  
En este sentit, el 20 de març de 2007, es va firmar un conveni de col·laboració amb l'Institut per a la Diversificació i Estalvi d'Energia on es fixen diversos mecanismes per a la consecució dels objectius d'estalvi i eficiència energètica plantejats en el Pla d'Acció de l'Estratègia d'Estalvi i Eficiència Energètica a Espanya en l'àmbit de la Comunitat Valenciana i els propis del Pla d'Estalvi i Eficiència Energètica de la Comunitat Valenciana.  
Entre les diferents actuacions d'estalvi i eficiència energètica que l'Agència Valenciana de l'Energia desenvolupa, es proposa ajudar a introduir en la societat actual noves tecnologies eficients en matèria d'estalvi i eficiència energètica. L'estratègia adoptada per l'AVEN deriva de la necessitat de fer conéixer els avantatges associats al canvi de tecnologia per mitjà d'ajudes en la inversió que suposen un estalvi d'energia per mitjà del finançament per a reemplaçar equips obsolets o amb una despesa energètica alta. L'objectiu és dirigir la despesa necessària en la societat actual cap a productes més eficaços.  
Una de les tecnologies especialment interessant és la comunament anomenada tecnologia LED (light-emitting diode), per a l'aplicació en semàfors. La substitució de la il·luminació, incandescent o halògena, que hi ha actualment en els semàfors, per il·luminació amb LED comporta un gran estalvi energètic, ja que s'aconseguixen rangs de fins a un 80% respecte al consum amb làmpades incandescents. La tecnologia LED, a més, porta associada altres avantatges en temes de seguretat viària, fiabilitat, durabilitat i respecte al medi ambient.  
No obstant això, la substitució de l'òptica tradicional dels semàfors per tecnologia LED, encara que tècnicament senzilla, suposa un cost elevat per als ajuntaments, la qual cosa comporta que en la pràctica hi haja poca penetració d'esta tecnologia en el parc semafòric de la Comunitat Valenciana.  
Per tot això, es posa en marxa este programa destinat a introduir la tecnologia LED en els semàfors dels ajuntaments de la Comunitat Valenciana, de manera que els ajuntaments esmentats es comprometen a substituir per mitjans propis les òptiques que l'Agència Valenciana de l'Energia els facilite, segons les característiques del programa que descriu la present resolució.  
D'esta manera es pretén reduir el consum energètic en matèria d'enllumenat públic i així facilitar la consecució dels objectius previstos en el Pla d'Estalvi i Eficiència Energètica de la Comunitat Valenciana i, en l'àmbit nacional, en el Pla d'Acció de l'Estratègia d'Estalvi i Eficiència Energètica a Espanya 2005 - 2007.  
Resolc:  
Article 1. Objecte i àmbit  
L'objecte de la present resolució és convocar les ajudes del Programa de Millora Energètica dels Semàfors de la Comunitat Valenciana per a l'exercici 2007, destinades a la reducció del consum energètic de l'enllumenat públic per mitjà del subministrament gratuït de tecnologia d'il·luminació LED per a semàfors.  
Les òptiques seran proporcionades per l'AVEN a aquells ajuntaments beneficiaris d'esta convocatòria que complisquen els requeriments de muntatge i utilització que s'especifiquen.  
Article 2. Marc normatiu  
Les ajudes arreplegades en la present resolució es concediran d'acord amb el que establix l'Orde d'11 de març de 2002, sobre concessió d'ajudes de l'Agència Valenciana de l'Energia, publicada en el Diari Oficial de la Comunitat Valenciana número 4215, de 22 de març de 2002, i d'acord amb el conveni de col·laboració subscrit per l'Agència Valenciana de l'Energia i l'Institut per a la Diversificació i Estalvi d'Energia (IDAE) de 20 de març de 2007, on es regulen els mecanismes de col·laboració per a aconseguir els objectius previstos en el Pla d'Acció de l'Estratègia d'Estalvi i Eficiència Energètica exercici 2007 en l'àmbit de la Comunitat Valenciana.  
Article 3. Línies pressupostàries  
Les ajudes que es regulen en la present resolució es concediran a càrrec dels pressupostos del Pla d'Acció de l'Estratègia d'Estalvi i Eficiència Energètica a Espanya 2004-2007, que gestiona la Comunitat Valenciana, i que segons el pla de treball de l'esmentat conveni de col·laboració de 20 de març de 2007, suposa una quantitat global màxima de 800.000 €.   
La quantitat global màxima esmentada podrà ser modificada mitjançant una resolució del director de l'Agència Valenciana de l'Energia d'acord amb les sol·licituds presentades.  
La concessió d'estes ajudes està supeditada a l'existència de crèdit pressupostari adequat i suficient.  
Article 4. Actuacions objecte de subvenció  
L'actuació objecte d'ajuda consistix en la distribució gratuïta d'equips d'il·luminació amb tecnologia LED per a la substitució de les làmpades halògenes o incandescents existents actualment en els semàfors.  
Els models d'òptiques LED facilitades seran els següents:  
Vehicles:  
- Roig diàmetre 300 mm  
- Ambre diàmetre 300 mm  
- Verd diàmetre 300 mm  
- Roig diàmetre 200 mm  
- Ambre diàmetre 200 mm  
- Verd diàmetre 200 mm  
- Fletxa roja diàmetre 300 mm  
- Fletxa ambre diàmetre 300 mm  
- Fletxa verda diàmetre 300 mm  
- Fletxa roja diàmetre 200 mm  
- Fletxa ambre diàmetre 200 mm  
- Fletxa verda diàmetre 200 mm  
- Repetidor roig diàmetre 100 mm  
- Repetidor verd diàmetre 100 mm  
Vianants:  
- Vianant roig 200 x 200  
- Vianant verd 200 x 200  
Les característiques tècniques comunes a les òptiques seran:  
a) La superfície lluminosa serà de ±10% de la grandària nominal del focus.  
b) La tensió d'alimentació podrà estar compresa entre 42 i 250 V AC, 50 Hz.  
c) Incorporarà fusible i sistema de protecció de pics i transitoris de la tensió d'alimentació i complir la norma de compatibilitat electromagnètica EN 12378.  
d) Funcionaran correctament per a temperatures compreses entre -15 ºC i +74 ºC.  
e) Factor de potència superior a 0,9.  
f) Estanquitat d'acord amb la EN 12608 / IP65.   
g) Característiques cromàtiques establides per la norma EN 12604.  
h) Senyalització lluminosa uniforme i contrast alt amb la llum solar. Hauran de garantir la condició neutral quan estiga apagat (lent incolora), i evitar l'efecte de llum fantasma causat per la llum solar.  
i) Garantir que la pèrdua de brillantor deguda a la fallada d'un punt de llum siga menor al 5%.  
j) Assegurar una relació Ips/Is (llum incident amb un angle de 10º respecte a l'eix de referència/intensitat lluminosa del semàfor) superior a 1 per a tots els colors.  
k) L'angle de visió ha de complir la normativa vigent.  
l) El nombre d'unitats LED per disc serà tal que es garantisca la intensitat lluminosa almenys quant a prestacions de nivell 2, classe 1 indicades en la norma EN 12612.  
El disseny de les òptiques estarà dins dels estàndards utilitzats i no s'admeten dissenys especials ni particulars.  
El lliurament de les unitats subvencionades estarà supeditada a l'adjudicació i contractació del subministrament d'òptiques LED per mitjà de concurs que a este efecte convoque l'AVEN.  
El nombre màxim d'unitats que cal lliurar serà de 1.000 per beneficiari.  
Article 5. Beneficiaris  
Podran acollir-se a estes ajudes tots els ajuntaments pertanyents a la Comunitat Valenciana que disposen en el seu territori d'actuació de semàfors instal·lats amb làmpades de tipus incandescent o halògena.  
Este programa marca com a requisit que han de complir els beneficiaris, l'existència prèvia d'una resolució del ple municipal, junta de govern o l'òrgan competent de l'entitat local, on s'indique l'acord de participar i d'assumir les obligacions respecte a la instal·lació i l'ús dels equips que es lliuren, segons el que s'ha especificat en esta resolució.  
Article 6. Procediment i desenvolupament de les actuacions del programa  
El procediment del Programa de Millora Energètica dels Semàfors de la Comunitat Valenciana es desenvoluparà de la manera següent:  
1. Sol·licitud d'ajuda: el beneficiari que desitge acollir-se al programa haurà de presentar una sol·licitud i la documentació complementària, tal com s'indica en l'article 7. El termini de presentació de sol·licituds serà de 45 dies naturals, comptadors a partir de l'endemà de la data de publicació en el Diari Oficial de la Comunitat Valenciana d'esta resolució.  
2. Estudi de sol·licituds i assignació d'equips: una vegada conclòs el termini de presentació, l'AVEN estudiarà les sol·licituds presentades, analitzarà i resoldrà les sol·licituds d'acord amb el cost atorgat i les necessitats de les entitats sol·licitants. Es realitzarà el repartiment previst aplicant els criteris que s'indiquen en la present resolució i es notificarà a les entitats sol·licitants el nombre d'equips que se'ls hagen assignat.  
3. Adquisició d'equips: una vegada finalitzat el procés anterior, l'AVEN elaborarà els plecs de condicions per a l'organització d'un concurs públic per mitjà del qual s'establiran les bases per a l'adjudicació del subministrament i distribució de les unitats de làmpades LED als municipis als quals s'ha concedit l'ajuda. Transcorreguts els terminis legalment establits es contractarà el proveïdor o proveïdors seleccionats. El concurs podrà quedar desert en el cas de no disposar de propostes adequades als requeriments. En este cas, l'AVEN podrà revocar les ajudes o procedir a l'elaboració d'un nou concurs.  
4. Firma del conveni de col·laboració: una vegada adjudicat el concurs, i en un termini màxim de 15 dies naturals, els ajuntaments firmaran el conveni de col·laboració amb l'AVEN com a condició indispensable per a poder fer efectiva l'ajuda esmentada.  
5. Distribució d'equips: una vegada realitzada la contractació per part de l'AVEN de l'empresa adjudicatària del concurs, s'estima un termini de dos mesos per a lliurar els equips d'il·luminació amb díodes LED als beneficiaris per part del proveïdor seleccionat, i este termini dependrà de les condicions que finalment resulten de l'oferta adjudicada. El lliurament es realitzarà en un únic punt que el beneficiari haurà d'indicar al proveïdor amb anterioritat.  
6. Muntatge i posada en servici: les entitats participants hauran de muntar i posar en servici els equips lliurats en un termini màxim de dos mesos des de la recepció dels equips. Per a això, les entitats participants en efectuar la inclusió en este programa hauran de manifestar el seu compromís per a realitzar, tant el muntatge com el desmuntatge de les actuals òptiques i la seua retirada a «punt net» on es puga donar un tractament adequat, en les condicions tècniques i els terminis que s'establixen en la present resolució.  
Estos terminis podran ser modificats per l'AVEN en el cas que sorgisquen imprevistos en el desenvolupament de les actuacions que així ho requerisquen.  
Article 7. Presentació de sol·licituds  
Els sol·licitants hauran de presentar la documentació següent:  
- Imprés de sol·licitud: es presentarà l'original i dos còpies de la sol·licitud normalitzada segons el model facilitat per l'Agència Valenciana de l'Energia a través de la seua pàgina web (www.aven.es).  
- Memòria descriptiva: s'hi haurà d'incloure el motiu o motius pels quals l'ajuntament procedix a la petició de làmpades i una descripció del parc de semàfors amb l'antiguitat d'este, tipus de làmpades que utilitza, etc. Així mateix, la memòria haurà de contindre un inventari dels semàfors que se sol·liciten organitzats en una taula numerada per encreuaments, cada un d'estos perfectament ubicat en el municipi (nom dels carrers que formen l'encreuament) i amb les característiques dels semàfors que hi ha en este encreuament (si és alt, baix o vianant i les òptiques que tenen cadascun d'estos). La memòria haurà de contindre una fitxa inventari total d'òptiques en què s'indiquen quantitats globals agrupades segons característiques, segons el model disponible en la pàgina web de l'AVEN (www.aven.es).  
- Certificat de resolució del ple municipal, junta de govern o l'òrgan competent de l'entitat local, on s'indique l'acord de participar i d'assumir les obligacions respecte a la instal·lació i l'ús dels equips que es lliuren, segons el que s'ha especificat en este programa. Així mateix, el certificat esmentat haurà d'especificar l'acord de nomenament de la persona que firmarà el conveni de col·laboració previst en esta resolució.   
- Còpia compulsada de la targeta d'identificació fiscal.   
- Acreditació de la representació legal del firmant. Les corporacions locals podran acreditar la dita representació amb un certificat del secretari de l'ajuntament referent a l'elecció de l'alcalde del municipi.  
Una vegada lliurada tota la documentació, si estiguera incompleta o presentara errors esmenables, es requerirà l'entitat objecte perquè, en un termini de deu dies hàbils des de l'endemà de recepció del requeriment, esmene la falta o adjunte els documents, amb l'advertiment que si no repara la falta, se li desestimarà la sol·licitud, d'acord amb el que establix la Llei 30/1992, de 26 de novembre.  
Article 8. Lloc de presentació de sol·licituds i termini  
Les sol·licituds i la documentació complementària podran presentar-se en la seu de l'Agència Valenciana de l'Energia a València, carrer de Colom núm. 1, 4ª planta.  
També podran presentar-se en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En el cas que s'optara per presentar la sol·licitud en una oficina de Correus, haurà de fer-se en un sobre obert perquè la instància siga datada i segellada per l'oficina de Correus abans de ser certificada.  
El termini de presentació de sol·licituds serà de 45 dies naturals, comptadors a partir de l'endemà de la data de publicació en el Diari Oficial de la Comunitat Valenciana d'esta resolució. En tot cas, quan el dia concret d'acabament del termini fóra dissabte o inhàbil en el municipi en què residira l'interessat o en la seu de l'AVEN, es considerarà inhàbil amb caràcter general i es prorrogarà al primer dia hàbil següent.  
Article 9. Resolució de la concessió d'ajudes  
Amb un informe previ d'una comissió d'avaluació o informe tècnic, el director de l'Agència elevarà proposta al president, el qual dictarà una resolució relativa a l'ajuda que es farà efectiva per mitjà de la subscripció del conveni corresponent entre l'Agència Valenciana de l'Energia i l'entitat beneficiària, i fixarà expressament la quantia d'equips de tecnologia d'il·luminació amb díodes LED i incorporarà, si és el cas, les condicions i obligacions a què haja de subjectar-se el beneficiari.  
La resolució dictada pel president posarà fi a la via administrativa i el contingut serà notificat de forma individualitzada a cada interessat.  
Article 10. Criteris d'assignació i repartiment  
En el cas que les sol·licituds presentades superen el pressupost disponible, l'assignació dels equips objecte de la resolució s'ajustarà segons les premisses d'assignació següents:  
1. Peticions amb un nombre d'òptiques amb tecnologia LED superior a 300, o immediatament inferior si es completa una unitat semafòrica sencera.  
2. Els ajuntaments que completen el parc semafòric del municipi amb este tipus de tecnologia.  
3. Qualitat del projecte i documentació presentada.  
Article 11. Recepció dels equips lluminosos amb tecnologia LED  
Els equips seran lliurats directament pel proveïdor seleccionat en l'adreça de lliurament que facilitarà l'ajuntament beneficiari i, prèviament, s'establirà contacte per a decidir la data i coordinar el lliurament. Els equips seran descarregats del vehicle pel proveïdor, i correspon la manipulació i el depòsit en el lloc d'emmagatzemament de l'entitat objecte de la present resolució.  
En el moment que es produïsca la recepció de les làmpades per part d'un representant de l'ajuntament, este haurà de subscriure una nota de lliurament, i en justificarà la recepció. Posteriorment, el proveïdor haurà de remetre-la a l'AVEN perquè quede registrada la data de lliurament, data que marcarà l'inici dels dos mesos que l'entitat beneficiària té per a muntar i posar en servici les làmpades rebudes en els semàfors corresponents.  
El proveïdor de les làmpades es farà càrrec de les possibles incidències relatives al mal funcionament i a la garantia d'estes, i les atendrà directament.  
En tot cas, l'entitat participant haurà d'informar l'AVEN de qualsevol incompliment que es poguera produir en el lliurament i/o les garanties dels equips perquè puga procedir en conseqüència.  
Article 12. Obligacions dels beneficiaris  
Seran obligacions del beneficiari:  
1. El muntatge i la posada en servici de tots els equips que li siguen atorgats i la retirada de les actuals làmpades halògenes o incandescents als corresponents "punt net" perquè posteriorment els donen el tractament adequat. Estes actuacions poden ser realitzades per mitjans propis o subcontractats i poden tindre qualsevol altra subvenció o ajuda pública.  
2. Acreditar davant de l'AVEN l'execució de l'activitat objecte d'ajuda i el compliment dels requisits i condicions que s'establisquen tant en esta resolució com en el conveni de col·laboració, com a màxim un mes després de la posada en servici, llevat que se n'establisca una de distinta. En el cas de no poder acreditar totalment o parcialment la instal·lació de les òptiques amb tecnologia LED lliurades, tornar a l'AVEN les que no s'han instal·lat, en bones condicions i en el lloc que serà indicat per l'AVEN.  
3. En el cas que els semàfors que hi haja no siguen compatibles amb les làmpades amb tecnologia LED distribuïdes, el beneficiari es farà càrrec de totes les despeses de modificació o de substitució, si fóra el cas.  
4. Respondre de la veracitat dels documents aportats.  
5. Acreditar la seua personalitat jurídica, referida al moment de sol·licitud de l'ajuda, en la forma i el termini que establisca l'Agència Valenciana de l'Energia.  
6. Sotmetre's a les actuacions de comprovació i verificació de l'activitat subvencionada, efectuades per l'Agència Valenciana de l'Energia, l'Institut per a la Diversificació i Estalvi de l'Energia, així com a les actuacions de control financer de la Intervenció General de la Generalitat en relació amb les ajudes rebudes.  
7. Actualitzar la documentació presentada que haguera tingut alguna modificació i comunicar a l'AVEN qualsevol modificació del projecte abans de l'execució.  
8. Comunicar a l'Agència Valenciana de l'Energia, en el moment de presentar la sol·licitud d'ajuda, si han sigut sol·licitades o obtingudes altres ajudes per a la mateixa finalitat procedents de qualssevol altres administracions o ens públics, i indicar-ne el percentatge i la quantia de l'ajuda. Quan se sol·liciten o s'obtinguen altres ajudes després de la sol·licitud efectuada segons esta convocatòria, el beneficiari estarà igualment obligat a comunicar a l'AVEN, de forma immediata, el percentatge i la quantia de les ajudes esmentades.  
9. Complir totes les altres obligacions que s'establisquen en l'Orde d'11 de març de 2002, sobre la concessió d'ajudes de l'Agència Valenciana de l'Energia i qualsevol altra disposició en vigor.  
Article 13. Documentació que cal presentar a l'acabament del projecte  
Els beneficiaris de les ajudes hauran d'acreditar la correcta realització de l'actuació objecte d'ajuda un mes després de la posada en servici dels equips.  
Per a això hauran de presentar els documents següents:  
1. Informe de resultats del nou sistema d'equips de làmpades amb tecnologia LED per a la regulació del trànsit segons els continguts mínims següents:  
a) Dades generals de l'entitat beneficiària.  
b) Metodologia de les activitats realitzades:  
- Mitjans necessaris per a la realització d'estes.  
- Procés de substitució de les làmpades subministrades.  
c) Relació d'equips instal·lats:  
- Característiques (model, número de sèrie o referència).  
- Localització de la instal·lació.  
- Dates.  
- Plànol de situació dels semàfors on s'ha produït la substitució.  
- Reportatge fotogràfic, seguint el mateix orde i referència que en la taula de la memòria descriptiva original, on s'observen els nous equips instal·lats.  
d) Càlcul de l'estalvi energètic produït i valoració dels avantatges de la instal·lació del nou sistema d'il·luminació per mitjà de tecnologia LED davant de l'antic sistema de làmpades d'incandescència i/o halògenes.  
2. Quan el muntatge i desmuntatge es realitze a través d'una empresa instal·ladora, serà necessari el certificat d'esta empresa, on es faça constar la relació d'equips que han sigut instal·lats i posats en servici (quantitat, model, número de sèrie o referència), lloc d'instal·lació i data. Així mateix, hauran de presentar-se les factures de l'empresa instal·ladora i el justificant de pagament.  
3. En el cas que la instal·lació es realitze per mitjans propis, s'haurà de presentar únicament el certificat amb els continguts especificats en el paràgraf anterior, que haurà de ser subscrit pel responsable del servici de l'entitat sol·licitant.  
En el cas de la no-presentació de la documentació justificativa de l'ajuda a què fa referència este article, l'entitat beneficiària haurà de tornar els equips lliurats en les mateixes condicions en què li van ser lliurats al lloc que l'AVEN li indicarà en el seu moment.  
Disposició final  
Única  
Es faculta el director de l'Agència Valenciana de l'Energia per a dictar les resolucions necessàries per al desenvolupament, l'eficàcia i l'execució de la present resolució.  
La present resolució entrarà en vigor el dia en què es publique en el Diari Oficial de la Comunitat Valenciana.  
València, 10 de desembre de 2007.- El president de l'Agència Valenciana de l'Energia: Mario Flores Lanuza.